Zlatý Bažant

Zlatý Bažant je značka piva, ktorá sa varí v Pivovare Hurbanovo. Pivovar vlastní spoločnosť Heineken Slovensko, a.s, ktorá je súčasťou jednej z najväčších pivovarníckych skupín na svete – Heineken N.V., ktorý patrí do medzinárodného koncernu Heineken International.

História 
Zlatý Bažant sa začal variť krátko po dokončení Pivovaru Hurbanovo v roku 1969. Značka vznikla premenovaním z pôvodného názvu, ktorým bolo Hurbanovské pivo. Dôvodom pre tento názov je hojný výskyt bažantov v okolí mesta Hurbanova. Bažant zlatý je príbuzný nášho bažanta, ktorý žije predovšetkým v Číne a s pivom ho spája jeho zlatá farba.

Zlatý Bažant si rýchlo získal mnoho fanúšikov a jeho obľúbenosť rástla nielen na území Česko-Slovenska, ale spoločne s Plzenským Prazdrojom a Budějovickým Budvarom sa výrazne podieľal na národnom exporte.

Už v roku 1971 sa Zlatý Bažant začal predávať aj v plechovkách a to vďaka prvej linke na území Česko-Slovenska, ktorá dokázala plniť pivo do plechoviek.
Zlatý Bažant už v osemdesiatych rokoch priniesol nealkoholické pivo Pito. Na jeho tradíciu dnes nadväzuje Zlatý Bažant Nealko. 
V roku 2001 sa značka predstavila v úplne novej zelenej fľaši s originálnym dizajnom, čím zmenila unifikovaný trh s pivnými fľašami. 1. apríla 2011 bol uvedený na trh Bažant Radler. V apríli 2016 uviedli na trh pivo Zlatý Bažant ´73, pivo, ktoré je inšpirované podľa najstaršieho zachovaného varného listu piva Zlatý Bažant zo 16. apríla 1973 .

Charakteristika 
Zlatý Bažant sa vyznačuje stredne silnou, príjemnou horkosťou. Stredne plná chuť a primeraná rezkosť, jemná chmeľová vôňa žateckého chmeľu a sýta, žiarivo zlatožltá farba, ktorú mu prepožičiava najmä vlastný slad, ho zaraďujú medzi obľúbené pivá na slovenskom trhu.

Produkty 
 Zlatý Bažant 12° je svetlý ležiak plzenského typu. Je charakteristický jemnou chmeľovou arómou a stredne silnou horkosťou. Obsah alkoholu je 4,7%.
 Zlatý Bažant 11% je svetlý ležiak. Je charakteristický jemnou chmeľovou arómou, stredne výraznou horkosťou a plnším sladovým telom. Balený je výlučne do tanku alebo do 30 l sudov.
 Zlatý Bažant 10° je svetlé pivo s čistou jemnou arómou po chmeli a slade. Vyznačuje sa intenzívnejšou horkosťou a nižším obsahom alkoholu 4,3%.
 Zlatý Bažant ´73 svetlý ležiak, inšpirovaný je podľa varného listu zo 16.4.1973, obsah alkoholu 4,5%.
 Zlatý Bažant Tmavé charakterizuje sladkastá karamelová príchuť a primeraná, mierna horkosť. Obsah alkoholu je 3,8%.
 Zlatý Bažant 0,0% je nealkoholické pivo s obsahom alkoholu 0,04%, ale zaokrúhlením vychádza 0,0%.
 Bažant Radler je nápoj vytvorený zmiešaním piva a prírodnej citrónovej šťavy s jemnou horkosťou. Neobsahuje žiadne konzervanty, farbivá ani iné prídavné látky a obsah alkoholu je 2%.
 Zlatý Bažant Pšeničné je prvé zo špeciálnych pív, ktoré Zlatý Bažant varí v limitovaných edíciách každoročne pred Vianocami od roku 2007. Bolo vyrobené z kombinácie jačmenného a pšeničného sladu a vyznačovalo sa charakteristickou svetložltou farbou, typickou ovocnou arómou a jemne kyslastou, korenistou chuťou.
 Zlatý Bažant Porter – vysokostupňové tmavé pivo, ktoré charakterizuje sýta, takmer čierna farba, hustá, mierne do hneda zafarbená pena, výrazný korenistý buket a lahodná sladová chuť. 
 Zlatý Bažant Bock je charakteristický svojou výraznou chuťou s karamelovým nádychom a medovou arómou.
 Zlatý Bažant Tmavé kvasinkové – tento pivný špeciál sa vyznačuje výraznou karamelovou vôňou s jemným tónom ovocia, bohatou krémovou penou a plnou chuťou. Jemný zákal je spôsobený pivovarskými kvasnicami vrchného kvasenia.

Produkty, ktoré sa už nevyrábajú 
 Pito bolo nealkoholické pivo vyrábané od 80. rokov 20. storočia, obsah alkoholu: 0,5%, 0,59%.
 Zlatý Bažant Nealko bolo nealkoholické pivo, s čistou sladovou arómou s adekvátne nízkou horkosťou, obsah alkoholu: 0,5%.

Komunikácia 

Pre slovenského spotrebiteľa je Zlatý Bažant už tradične spojený s niekoľkými kultúrnymi akciami, napríklad Bažant Pohoda či Bažant Kinematograf, Bažant na Mlynoch. Zlatý Bažant dlhodobejšie podporuje taktiež slovenskú filmovú tvorbu.

Export 
Pivo Zlatý Bažant sa v licencii vyrába v Maďarsku, Česku, v  Rusku a Bielorusku. 
Okrem toho ho môžete nájsť aj v USA, Kanade, Spojenom kráľovstve, Ukrajine, Poľsku, Švédsku, Holandsku, Nemecku, Dánsku, Fínsku, Izraeli, Austrálii, Litve, Lotyšsku, Estónsku, Azerbajdžane či v Moldavsku a ďalších krajinách. V súčasnosti sa exportuje do 16 krajín sveta. Do USA a Kanady sa vyrába a distribuuje pod názvom Golden Pheasant.

Referencie

Iné projekty

Externé odkazy 
 Zlatý Bažant – oficiálna webstránka
 Sviatočné pivá 
 Bažant Kinematograf

Slovenské pivá